過風頂山
作者：袁說友
朝代：宋

paragraphs: 直上風頂山，如接天上語。
環觀千里內，此山峙爲主。
循彼下山脊，翠石滿原膴。
巉巖巧雕刻，詭特效蟠舞。
青蒼高一色，磊塊千萬數。
光膩細潑油，滋腴潤經雨。
攢天石林居，綿地三茅宇。
大湖石可並，靈壁磬同取。
少却俄回首，一洞視須俯。
崖深拱四壁，下蟄蛟龍虎。
梯躡不可下，蹲望深可怖。
但覺拂衣塵，微風洞門鼓。
太息天地間，紛紛詫奇覩。
雲收樹陰轉，山浄川華吐。
長吟筆力窮，小憩去程阻。